khistorydata/jeongjo-sjw-relations huggingface dataset:
정조 18년
甲寅二月十一日未時上御便殿科次入侍時左承旨徐榮輔記事官徐有聞記注承膺祚洪樂游讀券官朴宗岳徐鼎修鄭大容對讀官尹行任南公轍李相璜柳師模以次進伏訖上曰他承旨入侍賤臣承命出傳左副承旨徐美修右副承旨李勉兢追入進伏上命宗岳等考券考券訖上命書傳敎曰春到記製述居首策三中一生員黃萬齡直赴殿試之次三中二生員李箕采直赴會試三下生員李光輔進士吳亨俊崔檃生員任壽益進士李卿尹各給二分草三下生員柳應秀進士李靖模生員閔致福各給一分殿講純通比較居首幼學崔鳳和直赴殿試純通幼學李日葵李集運李以澹金益耜直赴會試通幼學鄭敬翰等九人各給二分粗幼學朴昌郁紙一卷賜給上曰今日科次將至撤漏且御殿講處所姑未還內傳啓使之待開門入來爲之者此非靳可之意則豈可若是爭執乎具書設或已傳避嫌出槪抑或一道而旣不如詖又不如是詣臺諸臣事極涉未安一竝遞差未差之代政官待開門牌招開政以在京無故人差出待下批牌招上曰入格儒生明日來待大容曰慶科當前多被停之人將不得觀光云今因言端敢此仰達矣上曰一竝解停其中難於觀光之罪名卽放逐之類云向來處分不過申飭此類亦爲蕩滌可也出擧條
정조 18년
行都承旨洪明浩未肅拜左承旨徐榮輔坐右承旨李勉兢坐左副承旨姜彝正在外右副承旨兪漢寧坐直同副承旨李羽晉坐直注書徐有聞仕直鄭文始仕事變假注書鄭馦仕
정조 18년
藥房提調徐有防左承旨徐榮輔啓曰伏未書夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 18년
傳于李勉兢曰入格儒生入侍
정조 18년
傳于李勉兢曰推考房代房承旨入侍
정조 18년
有政吏批判書未差參判丁範祖在外參議金履翼進同副承旨李羽晉進金履禧爲大司憲許晊爲執義李顯默爲司諫李儒修爲掌令申溆爲持平金熙采爲獻納李東冕爲正言兵曹正郞洪大協仍任事承傳
정조 18년
兵批判書徐有防進參判林濟遠入直進參議宋銓病參知尹致性病右承旨李勉兢進副司直沈煥之尹羽烈竝單付
정조 18년
吏批再政朴基正爲大司諫姜文會爲掌令安廷善爲持平洪樂敏爲正言
정조 18년
徐榮輔以內醫院提調意啓曰副提調蔡弘履謂有身病今日問安不爲仕進卽爲牌招何如傳曰本職許遞
정조 18년
李勉兢以義禁府言啓曰時囚罪人鄭東輔原情公事判付內取考受敎律文草記勘律事命下矣鄭東輔全羅監司李書九狀啓內臣營啓本所用印朱本府該吏例爲備待而色甚渝劣每患不精故適因封啓之時當該工吏決棍三度薄施飭勵判官鄭東輔卽地移次忽呈辭狀始言親病之中路危劇末稱該吏治罪由其不職以此引義事極驚怪送裨勸入則仍使其鄕色替投印符蒼黃發行該吏之因渠罪偶受棍罰乃是常事在官長毫無可嫌而未踰半日遽作此擧誠是意外極爲駭然不得已罷黜其罪狀令攸司稟處罪取考謄錄則守令之投印徑歸者或因特敎卽其地定配而別無受敎定式之事大典通編外官職條有曰都事守令之赴任後厭避圖遞者各其地限三年定配推斷條有曰犯私罪杖一百以上之罪告身盡行追奪矣鄭東輔告身盡行追奪全羅道全州府限三年定配而以道啓內辭意具罪目依例發遣府羅將押送配所何如傳曰允受敎卽先朝下敎也先朝以守令投印事處分之下敎不啻屢次載在政院日記及許多文蹟則以本府之適未載錄曰以別無云者萬萬駭然又焉敢以別無二字用於先朝受敎乎當該首堂罷職其餘諸堂一竝遞差時囚口招捧供後捧傳旨捧納承旨爲先禁推可也
정조 18년
傳于徐榮輔曰再明夜享禮隔日此時追慕倍切聖后本家奉祀之孫豈可無端作散乎錦山前郡守徐日輔京職見窠今日政擬入待閑邑有窠差送俾侈官享
정조 18년
吏批三政洪明浩姜彝正爲承旨洪檍爲判義禁鄭大容爲知義禁柳焵尹弘烈爲同義禁宋翼孝爲副校理吳泰賢爲修撰柳星鎭爲敦寧都正沈鏗爲軍資正南履翼爲吏曹佐郞徐有昌爲假監役趙廷鉉爲錦山郡守徐日輔爲敦寧判官同義禁單鄭大容
정조 18년
以監試官望筒傳于徐榮輔曰大司憲執義年老許遞前望單子入之待下批卽爲進去
정조 18년
大司憲執義前望單子入之大司憲鄭好仁執義尹光普落點
정조 18년
李羽晉啓曰新除授執義尹光普方在罷職中何以爲之敢稟傳曰敍用
정조 18년
以京畿監司徐龍輔狀啓安山郡守趙鎭完爲先罷黜其罪狀令攸司稟處事傳于李勉兢曰未知駭悖者何事噴薄者何說非爲渠也念其家也則又如是狀聞請勘者卿之駭悖甚於該倅卿之噴薄倍於其人念舊有所重乎體統有所重乎若不關於所重其家豈有領樞貤贈之擧乎卿則越俸十二等此狀啓不可還下送而止洗草次令政院爻周下送卿其知悉事回諭
정조 18년
以忠淸水使李潤謙啓本華城門樓材木斫取裝發事傳于李羽晉曰城役雖爲所重船路一念憧憧今聞裝載穩泊形止令監董所草記穩還各邑後亦令該帥臣狀聞此外載鐵載木載雜物事係城役運致者穩還形止各各該道帥臣都錄狀聞事令廟堂分付
정조 18년
李勉兢啓曰卽者議政府錄事來言左議政金履素右議政金憙以爲罪合萬死不敢晷刻偃處逬出城門仍向縣獄恭俟金木之誅云仍納命召何以爲之敢稟傳曰鎭日一番胥命能不爲惑於八方聽聞旣知疏籲之路阻則今朝之煩瀆萬萬如何且其疏語噴薄於討彼而已有何絲毫警發於牖俗活衆之資乎本義係是涉禁孰敢復提於今日而罪人之爲罪人由於差毫謬千眞所謂涓涓者至於懷襄此箇事理雖於言外其果剖破乎大官如此則其餘將何以人其人循例勿待命之批有欠誠實反非禮使之義左議政金履素右議政金憙免相
정조 18년
兪漢寧啓曰臣與右承旨李勉兢伴直矣纔已須資出去矣伴直無人同副承旨李羽晉卽爲牌招何如傳曰允
정조 18년
李勉兢啓曰今此試官望中時無職名人令該曹口傳付軍職何如傳曰允
정조 18년
李勉兢以兵曹言啓曰試官望中時無職名人口傳付軍職何如傳曰允
정조 18년
李勉兢以都摠府言啓曰今日入直內三廳武兼禁軍及軍兵等中日習射請出標信傳曰今日殿座相値後日次爲之
정조 18년
大司憲金履禧執義許晊司諫李顯默掌令李儒修持平申溆獻納金熙采校理權坪張至顯正言李東冕修撰李貞運副修撰李相璜啓曰請黜置罪人鄭致達妻亟令王府夬正典刑請物故罪人德相亟施孥籍之典請逆賊尙喆追施孥戮之典二十四字刀割措辭見上噫嘻痛矣金鍾秀之忍於不忍胡至於此極也凶疏闖發雖在今日而苟究厥由一忍字之所流來非一朝一夕之故也夫以我聖上日月之明豈有遺照而向當朝家艱虞人物乏少之時謂如渠者或可以半分裨補或可以一事報效曠世遭逢肇自宮筵不次擢用粵在初元寵冠薦紳位至鼎鼐而曾無微勞之積銖徒見百罪之彌天猶且仁推容物德洽好生渠反甘心陷溺而輒拯拔之渠自將身就死而屢生活之使渠而豚魚也木石也宜乎含恩畏法改心革面以爲勉向國家少盡臣分之圖而夙宵揣摩不越萬般誑惑以是而眼無君父以是而背馳國是爲今日臣子者所不忍提說而忍於提說所不忍濡筆而忍於濡筆習與心成勢與地長駸駸然靡所止屆伊來倫彝之斁塞隄防之頹圮人心之陷溺世道之乖敗何莫非種秀忍於不忍之致而以至今番凶疏將心益露悖節愈彰矣噫嘻尙忍言哉渠之肆然投匭不先不後必於閟宮回鑾之後筵席承候之餘人皆歡忭而渠獨懣然而不平天臨咫尺而渠則漫稱以覺悟外若節節自服件件知罪而惟其滿腔忍心隱然自在則其所以不旋踵而忍將此滿紙至凶之說忍呈於玉候纔安之際者此也若其上款之詆斥庭請一事言之尤爲膽掉思之倍覺骨顫噫以殿下之臣子目見聖慕之過度明知聖候之越添而大小同情疾聲呼籲於慈宮之前者其心油然其義曒然蓋是年是月是日慈心之茹痛卽聖心之茹痛也其所以先寬慈宮之心亟回聖上之心者不於我慈宮而何所因極哉先之以多少做錯繼之以不敢索言旣已顯加咆哮又有無限包藏渠若人也豈忍爲此若以爲聖躬保護之不當仰請於慈覆則是無天理也若以爲臣僚庭籲之不當仰徹於慈聽則是無臣節也無天理亂也無臣節不敬也此不但爲慈宮之罪人殿下之罪人也抑亦宗社之罪人天下萬世之罪人也噫鍾秀之忍於不忍厥惟久矣事關不忍輒忍爲之語涉不忍輒忍言之旣忍且忍無所不忍而今玆忍不忍之擧又在於登對自服之不數日內國家何負於渠而忍爲不忍爲之事忍言不忍言之言輾轉至此極也殿下之於鍾秀生活之拯拔之者亦已屢矣而一張凶疏自成斷案此而不亟行天討卽施王章則非但亂臣賊子無所知懼將使君臣父子之大倫大法壞癈斁晦而無餘地矣豈不凛然而寒心哉國論如沸輿憤益切破窩拔根之道有不容少緩且伏念以我殿下出天之孝倍切今年撫時之痛則玉候愆和慮或復作臣民之憧憧焦心每在於此而纔因鍾秀凶疏之闖呈以致日前膈氣之彌留其貫盈之罪惡尤不容一刻假息於覆載之間請平海郡中道付處罪人金鍾秀爲先施以遠竄之典答曰不允二字刀割金鍾秀事依啓
정조 18년
大司憲金履禧執義許晊司諫李顯默掌令李儒修持平申溆獻納金熙采正言李東冕啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法請柳星漢設鞫嚴問期於得情夬正邦刑請承款後物故罪人九宗亟施孥籍之典措辭見上答曰不允
정조 18년
大司憲金履禧執義許晊掌令李儒修持平申溆啓曰請亟寢秋曹罪人柳師文放釋之命仍令王府設鞫嚴問期於得情快正王法措辭見上新除授持平朴載淳時在忠淸道陰城地請斯速乘馹上來事下諭答曰不允下諭事依啓
정조 18년
司諫李顯默獻納金熙采正言李東冕啓曰請金甲島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑措辭見上新除授正言愼性眞時在慶尙道安義地請斯遠乘馹上來事下諭答曰不允下諭事依啓
정조 18년
李羽晉以義禁府言啓曰刑曹啓目判付內當該右列都事拿問處之事命下矣當該都事申偗拿囚之意敢啓傳曰知道
정조 18년
李羽晉以義禁府言啓曰前大司諫李昌漢前掌令洪克浩竝施竄配之典事承傳啓下矣李昌漢平安道江西縣竄配洪克浩全羅道同福縣竄配而竝以承傳內辭意具罪目依例發遣府書吏羅將押送于各其配所何如傳曰今聞承宣言待漏入來之臺諫過午不爲傳啓專由於肅拜之遲滯呼唱而然而肅拜之後無暫刻遲滯云然則罪在中官掖隷中官定配掖隷嚴治此草記分揀可也
정조 18년
義禁府照目前承旨徐美修注書鄭文始等原情云云傳旨問目內辭緣惶恐遲晩所當請刑是白乎矣曾經侍從及時任注書勿爲請刑載在大典通編且有捧口招以入之命上裁何如判付啓事勢旣如許則容有可恕分揀放送爲良如敎
정조 18년
甲寅二月十二日辰時上御春塘臺西北別付料軍試射入侍時左承旨徐榮輔右承旨李勉兢記事官徐有聞記注官金良倜洪樂游試官兵曹判書徐有防別付料兵房李周爀兵曹正郞尹魯東以次進伏訖上曰入格儒生入侍賤臣承命出與生員黃萬齡李箕采李光輔進士吳亨俊崔櫽生員任壽益進士李卿尹生員柳應秀進士李靖模生員閔致福幼學崔鳳和金益耜李日葵李集運李以澹鄭敬翰安彝鼎金命行尹匡鉉田垕車翊修崔禎行林重鎭朴在益朴昌郁以次進伏訖上命賤臣呼黃萬齡崔鳳和新來訖上敎萬齡曰爾名卽萬齡而今乃居魁於壽字策問事不偶然爾之科工如何萬齡曰賦爲數百首策文亦爲百餘首矣上曰諸生以次進前奏姓名可也箕采等次次進奏姓名上下詢所工如何仍命次次先退萬齡等以次先退有防曰武所初試試官望排擬甚乏人合有燮通之道敢此稟達矣上命書榻敎曰武所初試試官排擬乏人云堂上閫帥防禦使通融擬入文試一望以武臣正卿及曾經將臣擬入事榻前下敎上命書傳敎曰諸臺詣臺已久日勢已晏合啓尙不書入該房承旨及注書爲先令該府拿處昨因酬應之甚苦有退呈於今日之命而近來窺覘成習意謂罪人有一分闊狹之路而若是稽忽乎分付該府卽爲開坐捧口招事分付上曰臺啓何故不卽書入耶勉兢曰臺諫不卽傳啓以致遲滯云矣上命書傳敎曰今聞今日臺啓事稽忽非承史之罪當該詣臺臺臣竝施竄配之典上曰在外臺諫許遞與未差之代今日政差出待下批牌招監試官擬入出榻敎上曰西北別付料試官進時帶臺職人仍任前職其代今日政差出出榻敎上命書傳敎曰內禁衛申德顯鐵箭頗有步驟今日更試則雖未及四五十步若加勸課豈不遠過五十步令兵判嚴飭別將着意肄習定限試取三矢中過五十步卽爲草記上命書傳敎曰本府素稱擧行嚴急之衙門而近來開坐每患遲滯今日又復若此則該堂嚴處本府都事及參坐都事竝當汰勘該房知悉嚴飭口招仍以草供捧入有防曰凡係直赴殿試及會試之類必自政院捧入傳旨成給牒文以爲赴試時憑考之地者法意至嚴且重而近年以來其應赴者間多無端不赴以待後科之弊事之駭然莫甚於此此後則殿試前期京而京兆各營門外而各該道應赴人中若有應頉者竝爲詳査其眞僞成給公文後其應頉人誰某竝與應赴人姓名秩秩區別京則草記外則狀聞啓下試所後方許赴試及陳試事定式而今番則殿試日字迫近無以及期爲之自明春式年爲始施行雖已赴試若其未入格者該所入門官收聚其直赴帖文來納兵曹則自兵曹以某某未入格帖文送政院爻周之意亦爲草記事一體定式而此則先自今番殿試始擧行未爲不可矣上曰依爲之命退諸臣以次退出
정조 18년
行都承旨李冕膺坐左承旨李勉兢坐直右承旨洪仁浩未肅拜左副承旨兪漢寧坐右副承旨李晉秀坐直同副承旨李羽晉坐注書徐有聞仕鄭文始仕直事變假注書鄭馦仕
정조 18년
李勉兢啓曰訓鍊大將趙心泰以庭試武二所試官今方出去矣所授命召兼帶右邊捕盜大將命召及大將牌傳令牌來請還納而將兵之任不可一刻無摠察之人何以爲之敢稟傳曰仍佩往來
정조 18년
傳于李勉兢曰都承旨及在外承旨許遞前望單子入之
정조 18년
承旨前望單子入之李冕膺李益運落點
정조 18년
同成均前望單子入之徐鼎修落點
정조 18년
李冕膺啓曰新除授左副承旨李益運時在慶州府任所斯速乘馹上來事下諭何如傳曰允
정조 18년
傳于李勉兢曰仕外承旨許遞前望單子入之待下批牌招察任
정조 18년
承旨前望單子入之洪仁浩落點
정조 18년
傳于李勉兢曰左承旨許遞前望單子入之待下批牌招察任
정조 18년
承旨前望單子入之李晉秀落點
정조 18년
吏批有口傳政以尹羽烈爲司僕正
정조 18년
李勉兢以御營廳言啓曰東郊居本廳牙兵黃遇徵孫漢佑韓得良等峨嵯山近處聞有虎患同往追跡中虎一頭小虎一頭捉納故謹此封進而中虎先殺砲手黃遇徵木三疋布二疋再殺砲手孫漢佑三殺砲手韓得良等各木二疋布二疋小虎先殺砲手黃遇徵再殺砲手孫漢佑等各木二疋依例施賞之意敢啓傳曰知道別單書入可也
정조 18년
洪仁浩以御營廳言啓曰謹依本廳捉虎軍黃遇徵等施賞草記批旨別單書入之意敢啓傳曰知道
정조 18년
李勉兢以謁聖武一所試官意啓曰臣等今日平明齊會試所開坐而依下敎差退一兩日試取之意敢啓傳曰知道
정조 18년
李晉秀以謁聖武二所試官意啓曰臣等今日來會試所平明開場而本所擧子捧單數自天字至莫字半字元數八千八百六十四人矣依一兩差退下敎自十五日試取之意敢啓傳曰知道
정조 18년
李晉秀以庭試武一所試官意啓曰本所今日平明開場而捧單自天字至當字半字合二百五十字都數爲一萬二千五百五十三人之多會試前有難畢試在前如此之時有先試柳葉箭而二貫革外加設六貫革之例矣今亦以八貫革試取之意敢啓傳曰知道
정조 18년
李晉秀以武庭試二所試官意啓曰臣所擧子自天字至盡字半字捧單原數合爲一萬二千五百五十人今方開場而擧子數多在前如此之時有先取柳葉箭之規貫革亦有加設之例原貫革外四貫革加設試取之意敢啓傳曰知道
정조 18년
李勉兢以庭試武一所試官意啓曰今日臣所柳葉箭應射擧子自天字至號字二千五百人內入格九十五人而日暮姑停之意敢啓傳曰知道
정조 18년
李勉兢以庭試武二所試官意啓曰臣所今日自天字至調字柳葉箭應射一千五百五十人內已入格爲一百八人未及試取爲一萬一千人而日暮姑停之意敢啓傳曰知道
정조 18년
正言李東冕疏曰伏以臣庸騃鈍劣最居人下言責重任非可擬議諫職初除遽下意外揣量人器理難冒膺巨猾之當律未施齊討之大論方張他不暇顧章皇肅命隨諸臣後粗效沐浴之義見今僚臺皆赴試所臣獨以無故之人義當待曙趨公按例討罪節次加律以洩輿憤而第臣父自來痰眩之疾近添毒感委頓沈涔亦旣多日矣忽於去夜宿積添發中焦痞塞昏倒不省針藥無效臣方左右扶將雖跬步之地略刻之頃萬無離捨之勢噫臣雖無似官以諫名當討未討當發不發使覆載難容之凶置之玩愒度日之科情私悶迫人或爲恕而臺體虧闕罪無所逃至若前啓中區區私義之不可仍冒實是衆所共知者而臣今方寸憂遑亦無以拖及窮隘之極不知所處玆將煎迫之私兼請稽緩之罪伏乞聖慈俯賜矜諒亟命削臣見職以便救護仍命有司重勘臣辜犯以肅朝綱千萬幸甚傳曰省疏具悉爾其勿辭救護父病
정조 18년
上齋儒生應製御考榜表倍劃三中進士李始源年四十二本延安居京父行司直敏輔直赴會試三下進士鄭信龜年四十七本河東居廣州父進士忠彬進士朴宗雨年四十九本潘南居京父學生會源進士鄭得中年四十九本草溪居京父進士禹錫生父學生師錫進士金厚淵年四十六本延安居京父進士鈺以上給一分賦二中生員閔致福年二十九本驪興居京父判書鍾顯二下生員金處巖年四十本安山居京父生員養直以上直赴會試三上進士金秀臣年四十三本安東居廣州父學生星漢進士李是銑年五十二本驪州居京父通德郞莊輔以上給二分三中進士金基普年三十八本淸風居京父通德郞養默三下進士金宗鏽年六十三本靑松居定平父學生坵生員朴燦玟年五十三本珍原居興陽父學生禧錫進士趙道宇年五十九本楊州居京父學生彬生員金鎭白年三十七本善山居京父通德郞玉基生員李龜星年三十九本眞寶居禮安父同知世翊以上給一分
정조 18년
御題擬商群臣賀日新日新又日新表進士李始源三中暢宸化於負斧方仰聖益聖之休寓炯戒於銘戒聿覩新又新之美乾惕之德日著惟行欽惟我后莊敬日躋勇智天錫業承奠牡天心有克亨之休恩推及禽邦命屬維新之會顧念重宸新厥德之道類彼盥器濯其身之方聖學懋緝熙之工自致物累之淨盡盤水著澡浴之效終見垢染之消除淸明在躬工業勉時敏之要塵滓祛體功用著日沐之間肆我念軫澄治而厥功取譬淘濯盥漱爲潔身之具爰致垢汚之漸融磨琢貴進德之圖思見光輝之日盛惟一時澡滌之力尙見就新之休矧平日淬厲之謨詎忽存警之擧果然近取身之念爰有銘在器之規聖工無間斷之嘆朝乾夕惕至德著修潔之效濯舊來新祛滋垢於一身器固有取寓箴規於常目新焉是謀是所謂其新孔嘉此可見惟日不足追夏禹惜陰之業旣盡躋攀致大堯克明之功益著淬濯苟非進不已之聖學克軫體天健之工則何驗於身之良箴乃有與日新之妙伏念臣等俱以駑姿幸際鴻運斷斷無技縱乏裨化之譽贊贊思襄庶殫頌美之悃
정조 18년
御題一杯一杯復一杯賦生員閔致福二中千花搴以萬籌起視影兮徘徊三升醞而少汝百瓢飮而師余飮將進兮浩唱不一杯於其杯旣以醉爲度焉寧爲數以節之翁其一於飮仙百年日於杯酒傾盞地而道通酌罍處而神遊天其星而地泉朕則參以酒人山花掃以客逕吾與爾兮尊前餘羽觴於醉月聽鳥音於提壺韶光媚於眼前釀萬斛之太和宜言飮於此間不可歸於無醉希飮名於竹林嗤酒數於金谷陶然立以岸頂視蒼蒼兮吾幕傾三勺而小禮吸百川而巨勢從於一而起籌朕不辭其多又紛旣進而又進肯止三而止再山中人兮淹留樂今朝兮且醉何須用於淺斟不復屑於小數花陰轉以午暉亂無巡於吾酒金罍傾而且沽玉山頹而自喜寧少飮而輒醉視無量而庶幾無何鄕其豈遠在吾胸之自然傾斗十猶不足許滿百而相聞成三影而舞月子不來則我獨春可賞於嫩紅酒不讓於太白山中殊於習池豈見笑於街兒吾旣醉而自放客亦知夫妙趣聊盡歡於是日且抱琴於明朝因其詩而想人挹靑蓮之胸懷拚璇題而永靚恨不同於淸時
정조 18년
甲寅二月十三日卯時上御便殿日次儒生殿講入侍時左承旨徐榮輔右承旨李勉兢右副承旨兪漢寧同副承旨李羽晉記事官徐有聞鄭文始記注官承膺祚洪樂游檢校直提學徐鼎修檢校直閣南公轍考官行判中樞府事朴宗岳戶曹判書沈頤之禮曹參判曺允大參考官禮曹參議尹行元行副司直尹長烈兵曹參議宋銓刑曹參議鄭致淳以次進伏上具翼善冠衮龍袍御大次試官率應講儒生以次行禮訖宗岳進前曰連日勞動聖體如何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣命書榻敎曰同成均鄭昌順聞有實病許遞前望單子入之待下批先進去後謝恩上曰開講掌色中有故人竝改差更爲修正書啓以入進士李永老等以次應講訖上曰純通人姑爲待令上曰向來關西事其時流民所聞狼藉故特命御史使之詳探以來則御史之書啓不過就事論事且此異於彈駁則其時道伯之爲子弟者到今不可以爲嫌雖不與之接言至於官職作僚別無可嫌之端兵判以此筵敎傳于重臣也前此筵中亦有下敎於重臣者矣羽晉曰同罪未敍人隨卽提稟事曾有定式矣前參議尹行元前修撰尹光普旣已蒙敍除職而前參議尹行頤金寅爕前應敎崔獻重前校理徐有鍊前修撰李趾永成德雨李遇濟俱是同罪之人故敢此仰達矣上曰竝敍用可也引儀唱禮畢諸臣以次退出
정조 18년
甲寅二月十三日卯時上御便殿應製儒生科次入侍時左承旨徐榮輔記事官徐有聞記注官承膺祚洪樂游檢校直提學徐有防大司成鄭大容檢校直閣南公轍以次進伏訖上命有防等考券考券訖以次出榜上命書傳敎曰今二月朔日次儒生殿講居首幼學李以澹純通人有特敎賜第載在法典且以關西雄經兩日何爲純通特爲直赴殿試上齋生製述表居首三中進士李始源賦二中生員閔致福二下生員金處巖竝直赴會試賦三上進士金秀臣李是銑給二分賦三中進士金基普表三下進士鄭信龜朴宗雨鄭得中金厚淵賦三下進士金宗鏽生員朴燦玟進士趙道宇生員金鎭白李龜疇通幼學李弘敏等二人各給一分略粗二下令政院考例施賞俸傳旨命退承史以次退出
정조 18년
行都承旨李冕膺坐左承旨李勉兢坐右承旨洪仁浩坐直左副承旨兪漢寧坐直右副承旨李晉秀坐同副承旨李羽晉坐注書徐有聞病鄭文始仕假注書李弘達仕直事變假注書鄭馦仕
정조 18년
李晉秀啓曰吏曹郞廳來言大臣置處政事取稟傳曰當日爲之
정조 18년
傳于李羽晉曰承旨房仍同副爲禮房
정조 18년
傳于李羽晉曰禮房承旨馳詣宗廟永寧殿景慕宮奉審摘奸以來
정조 18년
注書徐有聞病代李弘達爲假注書
정조 18년
李晉秀啓曰假注書李弘達時無職名令該曹依例付軍職冠帶常仕何如傳曰允
정조 18년
傳于李勉兢曰入格備生入侍
정조 18년
傳于李勉兢曰固知禁將之奉法謹愼捧單都數及邑類聚名數昨日申時下敎而門限前書入者此可知凡事之整勅矣極涉可尙而平壤擧子只是二十七人甚可惑也令兵曹卽爲問于試所草記成命之下經宿不爲書入稽忽甚矣晩始書入者不過道類聚兩所武臣首試官從重推考使之改修正以入庭試二所尙無皁白首試官亦爲從重推考
정조 18년
李羽晉啓曰以黃海監司李泰永狀啓二月朔新産生靑魚限內不得封進惶恐待罪事傳曰勿待罪事回諭
정조 18년
李晉秀以吏批言啓曰左議政金履素右議政金憙免相事命下矣當爲置處而領敦寧一窠他大臣今方見帶本曹時無相當窠依例送西之意敢啓傳曰知道
정조 18년
有政吏批判書金思穆進參判丁範祖病參議未差右副承旨李晉秀進尹弘烈爲右尹金福恒爲書題宋銓爲慶州府尹錦恩君單朴宗珪兵曹佐郞金錫泰禮曹佐郞趙章漢相換校理李趾永今超通政加資事承傳吏批再政李趾永爲兵曹參議
정조 18년
李勉兢以兵曹言啓曰前左議政金履素前右議政金憙免相送西事命下矣當爲隨品置處而領中樞一窠判中樞一窠他大臣見帶判中樞一窠今方有闕其代金履素下批金憙加設判中樞下批之意敢啓傳曰知道
정조 18년
兵批判書徐有防進參判林濟遠病參議尹致性入直參知李趾永未肅拜右承旨洪仁浩進判府事單金履素金憙五衛將單尹載厚同知單李性淵副護軍成道種許晊洪克浩副司直金履禧黃昇源洪明浩蔡弘履李益運姜彝正李昌漢鄭履玉朴載淳朴吉源以上竝單付副司果愼性眞
정조 18년
李羽晉以宗廟署望祭獻官意啓曰今此望祭受香來到而大祝李遇濟魚錫齡二人竝皆眼昏無以讀祝云在前雖有祝史代行之下敎而祝史李義述亦爲眼昏云莫重亨事將有失措之慮事極悚悶大祝二員令該曹依定式急速改差何如傳曰允李遇濟魚錫齡之眼昏人孰不知則豈可竝差乎近來亞銓之擧措何其駭眼釋菜時下敎何如則不有飾敎又復若此致有獻官臨時草記之擧鄕居之人雖有不知嚴畏之罪一竝勿問在於大明律乎大典通編乎吏曹參判丁範祖爲先改差下義禁府推考卽爲捧供以入入直別兼春秋入直玉堂以大祝卽爲進去玉堂亦年多如或眼昏實注書一員進去此後承旨奉審摘奸時捧擧案也如有年多大祝必問眼昏與否分付吏曹卽爲差代後來稟事定式載之該房故事本署謄錄可也
정조 18년
傳于兪漢寧曰亞銓前望只有一人豈不苟且乎今日政擬入參議望亦然參議先令廟堂議薦待下批牌招開政通擬
정조 18년
兪漢寧啓曰吏曹參議先令廟堂議薦待下批牌招開政事命下矣判書金思穆一體牌招何如傳曰允
정조 18년
以備邊司吏曹參議薦望傳于洪仁浩曰若用舊望則判書入來何必令廟堂議薦乎首望以京外壽職擧行之該房齊到間姑勿移職大臣未及聞知而然此意傳之更爲擬入
정조 18년
備邊司以金履翼爲吏曹參議
정조 18년
傳于洪仁浩曰連値齋日時囚照律尙遠徐美修放送申偗附過放送其餘已捧供諸囚明日草記照律事分付
정조 18년
兪漢寧以吏曹言啓曰卽接司僕寺牌報則以爲兼內乘吳毅常李敬熙試官進去正鄭東榦差祭內寺番次俱空正鄭東榦草記變通云正鄭東榦今姑改差其代口傳備擬以入之意敢啓傳曰知道
정조 18년
李勉兢以備邊司言啓曰卽見忠淸監司李亨元狀啓則以爲道內麰還自來不敷而至於昨年麥歉無前今當春耕將始之時宜有闊狹之政各衙門留庫麰中從略磨鍊量宜加分事請令廟堂稟旨分付矣見今春耕將始麥種不敷參量加分係是不可已之事依狀請許施而從略均排後據實數登聞之意分付何如傳曰允
정조 18년
李勉兢以備邊司言啓曰卽見江原監司沈晉賢狀啓則以爲道內還穀自來不敷排巡分給每患不足農糧種子專靠於還穀而以其當分之數實無以塗抹分俵繼到麥前不可不加分者爲五萬九千五百十九石特爲準許事令廟堂稟旨分付矣本道昨年年雖曰免歉不至大登則春間民勢之艱乏誠如道啓且五萬餘石加分多有已例依狀請許施何如傳曰允
정조 18년
李勉兢以庭試武一所試官意啓曰臣所今日平明開場柳葉箭自巨字試取之意敢啓傳曰知道
정조 18년
李勉兢以庭試武二所試官意啓曰臣所今日平明自陽字柳葉箭仍爲試取之意敢啓傳曰知道
정조 18년
洪仁浩以庭試武一所試官意啓曰今日臣所柳葉箭應射擧子自巨字至湯字二千八百人內入格八十七人未及試取七千二百五十三人而日暮姑停之意敢啓傳曰知道
정조 18년
洪仁浩以庭試武二所試官意啓曰臣所今日自陽至河字柳葉箭應射一千八百人內已入格爲八十一人未及試取爲九千二百人而日暮姑停之意敢啓傳曰知道
정조 18년
洪仁浩以刑曹言啓曰因義禁府啓辭傳曰今聞承宣言待漏入來之臺諫過午不爲傳啓專由於肅拜之遲滯呼唱而然而肅拜之後無暫刻遲滯云然則罪在中官掖隷中官定配掖隷嚴治此草記分揀可也事命下矣取考律文則大明律公式條有曰凡奉制書有所施行而違者杖一百別監崔聖裕依此律決杖一百之意敢啓傳曰分揀放送可也
정조 18년
禁府啓目吏曹參判丁範祖矣身賦性昏憒觸事迷錯今番亨官錯誤之罪而極矣大祝魚錫齡李遇濟之實病有無不能詳審率爾愼差莫重亨官不爲難愼誤差應頉之人致煩嚴敎昏謬之罪在所難逭罪杖一百收贖告身盡行追奪私罪奉敎依允
정조 18년
甲寅二月十四日巳時上御誠正閣入格儒生入侍時左承旨李勉兢記事官鄭文始記注官承膺祚洪樂游入格儒生進士李始源朴宗雨鄭得中生員閔致福金處巖進士金秀臣李是銑金基普金宗鏽朴燦玟進士趙道宇生員金鎭白李龜書幼學李弘敏以次進伏訖上曰儒生進前進士李始源奏姓名上曰汝之文體帶得經術意思兼有館閣規模能免近來俗體此爲嘉尙汝之年紀不多努力於科場可也生員閔致福奏姓名上曰昨日製進者可謂佳作益務所存以爲立朝之地可也生員金處巖奏姓名上曰肅廟朝有應製儒生四五人竝爲賜第之例然以今之俗固難如是而御考事體則自別以屢次初試而見落於會試者勿令竝削連赴屢次會試爲可當追後下敎矣進士朴宗雨等以次奏姓名訖上敎李弘敏曰汝兄弟幾人弘敏曰四兄弟矣上命儒生等先退命勉兢書判付訖命退
정조 18년
行都承旨李冕膺坐左承旨李勉兢坐直右承旨洪仁浩坐左副承旨兪漢寧坐右副承旨李晉秀坐同副承旨李羽晉坐直注書徐有聞病鄭文始仕假注書李弘達仕直事變假注書鄭馦仕
정조 18년
李勉兢啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 18년
李晉秀啓曰吏曹判書金思穆參議金履翼牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允
정조 18년
以吏曹參議金履翼牌不進罷職傳旨傳于李勉兢曰只推更爲牌招
정조 18년
傳于李晉秀曰右副承旨入侍
정조 18년
傳于兪漢寧曰左副承旨入侍
정조 18년
傳于李晉秀曰京畿監司入侍
정조 18년
傳于李晉秀曰大司成入侍
정조 18년
李羽晉以檢校直閣臣徐榮輔言啓曰時任檢書四人中無實職則一人不計仕付實職事定式事曾有下敎矣時任檢書官四員今方皆無實職其中一員依定式付實職事分付吏曹何如傳曰允
정조 18년
以江華留守尹師國啓本老人遺漏者抄出開錄而初不能詳細探訪惶恐待罪事傳于李晉秀曰勿待罪事回諭
정조 18년
有政吏批判書金思穆進參判未差參議金履翼進右副承旨李晉秀進以沈煥之爲吏曹參判鄭履玉爲戶曹參議崔獻重爲中學敎授洪大協爲東學敎授成均博士單金鳳擧學諭單許鑴承文副正字單朴鼎元
정조 18년
李勉兢以兵批言啓曰知中樞府事洪應辰申㬚同知中樞府事朴宗珪姜瀚金富三黃重錫金澤瑞金尙興李成蕃李宜春劉宗翼徐德世申潚李澤基李敬基李聖錫李晩馨崔景具弘柱朴昌根林順載林秀天鄭任賢林東秀僉知中樞府事權任宋重亮崔光億金履規李蓍周楊宗潤崔之宗徐是修洪壽澤金成虎姜碩範蔡弘規韓聖佾金宗赫李達春金景欽五衛將閔有洙俱以老病之人或肅謝或在外未上來依例減下忠翊衛將曺命喆景福宮衛將李性淵皆以身病猝劇勢難供職呈狀乞遞輪番之任不可久曠竝改差何如傳曰允
정조 18년
兵批判書徐有防進參判林濟遠病參議尹致性入直參知李祉永未肅拜右承旨洪仁浩進以金翊休爲同知李顯道爲武兼同知加設吳琛李觀鎭李澹宋維栻尹貴東鄭東周鄭佺李宗煥僉知加設李集成李晉祥黃彬任致聖李錫增趙時毅李亨源黃建業金德義副司直徐美修權裕尹行頤金寅燮副司正李弘達以上竝單付
정조 18년
以京畿監司徐龍輔狀啓廣州府尹徐有臣令該曹催促下送事傳于洪仁浩曰課農當前不可一任其瘝曠許遞其代明日議薦使之待下批辭朝如有未下直守令亦令明日辭朝
정조 18년
洪仁浩以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 18년
洪仁浩以兵曹言啓曰傳曰固知禁將之奉法謹愼而捧單都數及邑類聚名數昨於申時下敎而門限前書入者此可知凡事整飭矣極涉可尙而平壤擧子二十七人甚可惑也令兵曹卽爲問於試所草記事命下矣依傳敎問於謁聖二所試官禁衛大將李漢豐則以爲昨日平明開場後所捧單子仍爲道邑類聚平壤擧子之所呈單子只爲二十七人以其素稱武鄕之關西大邑若是零星者心甚訝惑矣午後平壤擧子等謂以錯認日字載其一馱單子而成群屯聚欲爲追呈之計故以科場節目本自截嚴則開場後捧單大違格例決不可許捧之意嚴辭退却云矣敢啓傳曰知道謁聖初試開場在於今日則其前來呈者豈可不捧乎關西尙武之地近來勸課何如乎卽令宣傳官持此批答傳于二所試官使之當刻內許捧因此思之西北武士勸課之道自別路遠而追到者許令追捧單四所果皆如是擧行乎切勿退却之意亦令宣傳官往傳各所試官可也
정조 18년
洪仁浩以兵曹言啓曰招致各試所慶尙道首擧子本道赴試擧子之大遜於他道之由詳問後草記事伏承傳敎矣依傳敎招問各試所慶尙道首擧子等處則庭試一所左道義興首擧子張聖熙二所右道丹城首擧子權必度謁聖一所左道慶州首擧子金仁聲二所右道善山首擧子朴漢章等以爲本道則異於他道元無左右道首擧子領率之事故擧子多少雖未能的知以鄰邑擧子數爻次次斟酌則庭試一二所掛單人外似無遺漏者而大抵本道幅圓甚大武士亦非不少而適因再昨年以後習射未能專一裹糧亦所難辦故今番則果遜於他道矣庭試一二所則上來擧子幾盡掛單而謁聖初試誤認日字以十三四日間足可掛單爲計矣十三日開場後一倂見塞故庭試之掛單者謁聖初試則未及掛單者殆近二百人云矣敢啓傳曰以嶺南幅圓之大通一道觀光者不及他道之一大邑此蓋不能勇於肄射而然是豈渠輩之怠不能勸奬之致謁聖初試未及掛單之類卽爲許捧試取事分付大抵勸奬然後可以興起莫曰本道爲鄒魯絃誦之鄕射非賤技觀於矍圃之儀聖人猶且好之況文武竝用長久之道者乎聖凡雖曰不同及其成功則不至太懸殊不試故藝聖人也待試而藝凡人也令廟堂枚擧此敎申飭道帥臣勿爲刻期督責亦勿任其抛置邑有善射者守宰勸課一巡之四五中者從附近報于監兵營監兵使或春秋招試或時時招試才藝果超等依近年關西例別爲狀聞其次別般陞遷收用有地處武弁之綽有步趣將來成才者亦必拔例勸奬事分付卿亦將此批旨謄給上來諸武仍又詳細曉諭俾各歸傳此後勿讓於他道可也
정조 18년
洪仁浩以訓鍊都監言啓曰依下敎咸鏡道利城居孔賢德孔仁德等兄弟招待察其身手則賢德長不過中身體制磅礡仁德身長短小亦未精悍而仍又試力賢德官斗所盛沙十五斗半擧私斗所盛沙二十斗背負周行五六間許鳥銃二柄單手秤擧身懸五人無礙行步數間許仁德擧沙負沙擧銃大不及賢德論其兄弟膂力賢德雖不能超群足可謂力强仁德不過平人中免其孱弱者矣至於應試聞渠輩所告賢德雖無肄習弓馬之工而粗解平才願其赴試仁德本不操弓無以觀光云賢德方令許赴而北道擧子例付一所覓給弓矢使之赴擧於一所之意敢啓傳曰知道一所如或得中使之草記仍送謁聖一所試取而蛛與朱之音相似古人猶且貴之況姓是何姓科是何科今榜孔胤恒唱第於文科今此孔賢德又能唱第於武科則其爲稀貴尤當如何令該所試官知此意先試柳葉箭一巡次試中布一巡以其得中數爻卽爲草記孔賢德若登第則與孔胤恒拔例竝付謁聖唱榜事預爲分付禮兵曹可也
정조 18년
洪仁浩以庭試武一所試官意啓曰臣所今日平明開場柳葉箭自坐字試取之意敢啓傳曰知道
정조 18년
洪仁浩以謁聖武二所試官意啓曰本所今日平明開場應射擧子自天字先取柳葉箭而依近例二貫革外加設六貫革試取之意敢啓傳曰知道
정조 18년
李勉兢以謁聖武一所試官意啓曰臣所柳葉箭應射擧子自天字至珍字合二千九百人內入格爲十一人而日暮姑停之意敢啓傳曰知道
정조 18년
李勉兢以武一所試官意啓曰今日臣所柳葉箭應射擧子自坐字至烈字三千人內入格一百五十五人未及試取四千二百五十三人而日暮姑停之意敢啓傳曰知道
정조 18년
洪仁浩以義禁府言啓曰江原道平海郡中道付處罪人金鍾秀爲先施以遠竄之典事承傳啓下矣金鍾秀咸鏡道明川府遠竄而以承傳內辭意具罪目依例發遣府都事自平海郡執捉仍令押送于新定配所何如傳曰法自法罪自罪流放竄殛各有許多層節無輕重毫忽之差者卽所謂王府之關和也平海距京近八百里名雖中道實則遠地付處之定於是邑一二久近之例亦非好例伊時欲爲下敎而慮或啓其窺覘未果矣今雖依施加律必不止此則其將行盡涯角乎都事之陸續下去亦係民邑之弊仍其付處地方施以遠竄之典配文成送該道分付該邑可也
정조 18년
洪仁浩以義禁府言啓曰已捧供諸囚草記照律事命下矣時囚罪人李運春全羅監司李書九狀啓內編配防守法意甚嚴而本縣定配罪人太云以死罪隨從之減等流配者任他行止肆然逃躱已至兩年尙不捉得揆以法意誠極驚駭而初旣不能察飭致有逃走及其見失之後又不登時報營經年掩置者殊極駭然其罪狀令攸司照法勘處罪取考律文則大典通編逃亡條有曰定配罪人逃失邑守令以制書有違律論大明律制書有違條有曰凡奉制書有所施行而違者杖一百大典通編推斷條有曰犯死罪杖一百決杖告身盡行追奪雜令條有曰王府決杖者代以金贖云矣李運春杖一百收贖告身盡行追奪放送洪彝浩傳旨內故縣監朱南述年前莫重之役其功不些其知如神以其功與知其所酬報之典豈止於一麾而作故之後每有酬錄之意矣今見其子所訟訟理姑舍是使此家之人見屈於前道臣已決之案裹足千里呼籲駕側若知朝家爲所重之誠意寧有是也拿問處之罪取考律文則大典通編決獄日限條有曰知非誤決者杖一百永不敍用推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖云矣洪彝浩杖一百收贖告身盡行追奪永不敍用李文喆外托補賑之資內售料販之計還穀則擅犯那移公貨則恣意反弄各穀八千包之立本儲置三百石之代捧專出射利終歸厲民取剩錢五千三百八十餘兩盡數私用旣登道啓究厥所爲萬萬痛駭如此貪汚之類所當斷以監守自盜之律而第其爰辭中前後立本之剩錢或歸補賑之縮或防民斂之役云爾則囚供雖不足準信其在綜核之道入已與否未及明査之前不可遽勘以贓律令道臣應問各人處各別嚴査取招更爲狀聞後稟處何如傳曰允其中如有功議者各減一等可也
정조 18년
甲寅二月十五日巳時上御重熙堂右副承旨兵曹判書京畿監司大司成入侍時右副承旨李晉秀記事官鄭文始記注官金良倜洪樂游兵曹判書徐有防京畿監司徐龍輔大司成鄭大容以次進伏訖上敎龍輔曰昨日奉審時局內諸陵一體奉審乎龍輔曰皆無頉矣上敎大容曰文科初試當於念七申時出榜錄名單子各書主人居住俾易推尋殿試試紙自成均館備給以此揭榜於城門及場中預令諸生知悉上敎有防曰以嶺南幅員之大擧子上來者反不如關西一邑之數卿其招問委折於首擧子草記可也仍命退諸臣以次退出
정조 18년
行都承旨李冕膺左承旨未差右承旨未差左副承旨李勉兢坐右副承旨洪仁浩坐直同副承旨李羽晉坐直注書徐有聞病鄭文始仕假注書李弘達仕直事變假注書鄭馦仕
정조 18년
洪仁浩啓曰兵曹參知李祉永謂有身病除拜後過三日不爲出肅依定式推考警責仍卽牌招察任何如傳曰允
정조 18년
李羽晉啓曰廣州府尹待下批辭朝事命下矣政官牌招開政以爲下批之地何如傳曰允
정조 18년
以儲慶宮守直內官金殷謙手本本宮正堂朱簾修改事傳于李羽晉曰分付該曹奉審後果如所報使之春享告由修改
정조 18년
備邊司以林道浩爲廣州府尹
정조 18년
傳于李勉兢曰騎馬一匹立之史官一員待命
정조 18년
傳于李冕膺曰都承旨入侍
정조 18년
傳于李勉兢曰左副承旨入侍
정조 18년
兵曹參知前望單子入之兪漢寧落點
정조 18년
承旨前望單子入之徐配修朴宗來落點
정조 18년
李羽晉啓曰吏曹判書金思穆參判黃昇源參議金履翼牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 18년
以吏曹參議金履翼牌不進罷職傳旨傳于李羽晉曰只推
정조 18년
李羽晉啓曰吏曹參議金履翼旣有只推之命一體牌招何如傳曰允
정조 18년
有政吏批判書金思穆進參判黃昇源進參議金履翼進同副承旨李羽晉進以李漢喬爲校檢兵曹參議兪漢寧參知尹致性中學訓導盧尙熙兼養賢庫奉事康就昇廣州府尹林道浩以上竝單付
정조 18년
兵批判書徐有防進參判林濟遠病參議尹致性入直右副承旨洪仁浩進副司直徐有臣副司果崔獻重竝單付
정조 18년
備忘記廣州府尹林道浩下直長弓一張長箭一部片箭一部筒兒一箇賜給
정조 18년
洪仁浩啓曰新除授右副承旨徐配修以前任富寧府使同副承旨朴宗來前任慶源府使未及上來竝斯速乘馹上來事下諭何如傳曰許遞前聖單子入之待下批牌招察任
정조 18년
承旨前望單子入之洪義榮兪彦脩落點
정조 18년
李羽晉啓曰新徐授右承旨兪彦脩年限已滿何以爲之敢稟傳曰與未肅拜左承旨許遞前望單子入之
정조 18년
傳于李羽晉曰泮長兼帶摠管金吾之任許遞竝令該曹口傳差出
정조 18년
兵曹口傳政事以林蓍喆爲副摠管
정조 18년
吏曹口傳政事以柳誼爲同義禁
정조 18년
傳于李羽晉曰戶曹參判前望單子入之待下批牌招待畢場肅謝事分付
정조 18년
戶曹參判前望單入之柳誼落點
정조 18년
李勉兢以兵曹言啓曰今二月二十七日武臣堂上朔試射日次而國忌正日不得爲之之意敢啓傳曰知道
정조 18년
李勉兢以謁聖武一所試官言啓曰臣等今日平明開場自天字至名字半字追單竝元數一萬五百四十七人矣先取柳葉箭而二貫革外加設六貫革試取之意敢啓傳曰知道
정조 18년
李勉兢以庭試武二所試官言啓曰臣所今日平明開場自淡字柳葉箭仍爲試取之意敢啓傳曰知道
정조 18년
李勉兢以庭試武二所試官言啓曰臣所今日平明開場自垂字柳葉箭仍爲試取之意敢啓傳曰知道
정조 18년
李勉兢以謁聖武二所試官言啓曰臣所今日平明開場柳葉箭應射擧子自陽字仍爲試取之意敢啓傳曰知道
정조 18년
李勉兢以庭試一所試官言啓曰依訓鍊都監草記批旨咸鏡道利城閑良孔賢德自臣所先試柳葉箭貫革一巡第五矢邊一中故仍送謁聖初試一所之意敢啓傳曰知道
정조 18년
李勉兢以謁聖武一所試官言啓曰依下敎咸鏡道利城閑良孔賢德自臣所先試柳葉箭貫革一巡第四矢一中小布三中中布三中孔仁德中布一中之意敢啓傳曰知道孔賢德之三技俱入兩技各三中豈不奇哉可謂實才直赴殿試若此則虎榜旣有孔賢德龍榜當有孔胤恒兩孔之俱唱同榜卽國朝初有之盛事況謁聖之同爲唱第尤豈不奇喜乎依初下敎文直赴孔胤恒付謁聖榜下新恩政直付典籍賜蓋賜馬依壯元例孔賢德準此而其政直付訓主各給法樂一牌科後還鄕亦爲給馬令道臣給宴需設樂以侈之以示尊聖慕聖之念施及東來雲仍之後裔可也
정조 18년
李勉兢以謁聖武一所試官言啓曰臣所柳葉箭應射擧子自珍字仍爲試取之意敢啓傳曰知道
정조 18년
李勉兢以庭試武一所試官言啓曰今日臣所柳葉箭應射擧子自男字至寶字三千六百人內入格一百十一人未及試取六百五十三人而日暮姑停之意敢啓傳曰知道
정조 18년
李勉兢以庭試武二所試官言啓曰臣所今日自淡字至道字柳葉箭應試二千五十人內已入格爲七十五人未及試取七千一百五十人而日暮姑停之意敢啓傳曰知道
정조 18년
李勉兢以庭試武二所試官言啓曰臣所今日自垂字至養字柳葉箭應試二千四百人內已入格爲一百十五人未及試取四千七百五十人而日暮姑停之意敢啓傳曰知道
정조 18년
李勉兢以謁聖武二所試官言啓曰臣所擧子前後捧單數自天字至名字半字合爲一萬五百二十八人內今日柳葉箭自天字至調字試取入格爲十六人而日暮姑停之意敢啓傳曰知道
정조 18년
李勉兢以謁聖武一所試官言啓曰臣所柳葉箭應射擧子自珍字至平字合二千六百五十人內入格八人昨日入格十一人合十九人而日暮姑停之意敢啓傳曰知道
정조 18년
李勉兢以謁聖武二所試官言啓曰依下敎慶尙道擧子追捧單子爲九十人都合數爲一萬六百十八人矣今日臣所柳葉箭應射擧子自陽字至官字入格十三人昨日入格十六人合爲二十九人未及試取六千七百六十八人而日暮姑停之意敢啓傳曰知道
정조 18년
李羽晉以奉常寺言啓曰春等祭享所用中脯今方造成而監造官本寺主簿李漢喬今日政移拜校檢矣莫重造脯之役不可付之生手今姑仍任何如傳曰允
정조 18년
李冕膺以賑恤廳言啓曰西部太平館契任掌朴順奉今月十五日本洞路傍得二歲遺棄男兒同里居良女呂召史欲爲收養貧不自食願爲受料吿于本部自該部同日牒呈故依節目給料使之乳養之意敢啓傳曰知道
정조 18년
甲寅二月十六日巳時上御誠正閣都承旨左副承旨入侍時行都承旨李冕膺左副承旨兪漢寧記事官鄭文始記注官金良倜洪樂游以次進伏訖上曰下直守令入侍出榻敎賤臣承命出傳與慶州府尹宋銓興德縣監具錦山郡守趙廷鉉全州判官尹玄錫偕入進伏上曰守令進前各奏姓名慶州府尹宋銓奏職姓名上曰慶州近稱弊局約己爲之治在其中必善爲之興德縣監具奏職姓名上曰何時陞資曰庚戌年因特敎加資矣上曰初除守令乎曰然矣錦山郡守趙廷鉉奏職姓名上曰除七事下去善爲之全州判官尹玄錫奏職姓名上曰汝之父病近果何如玄錫曰病情無減矣上曰以汝家之故特爲點下而全州乃是數遞之餘必善爲之身不自有然後治在其中矣命諸守令先退命冕膺書榻敎曰右副承旨許遞與未差之代前望單子入之待下批牌招察任上命漢寧書傳敎曰兵曹參知李祉永聞有實病許遞前望單子入之命書傳敎曰內局提調許遞前望單子入之傳曰慶科與謁聖當前卿宰侍從罷削人員竝給牒敍用命退諸臣以次退出
정조 18년
行都承旨洪明浩未肅拜左承旨李勉兢坐直右承旨洪仁浩坐左副承旨李益運坐右副承旨南公轍內閣直同副承旨李羽晉坐直注書徐有聞病鄭文始仕直假注書李弘達仕事變假注書鄭馦仕
정조 18년
藥房提調鄭昌順副提調李冕膺啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 18년
李羽晉啓曰來二十一曰輪對日次矣敢稟傳曰爲之
정조 18년
李勉兢啓曰來二十一日朝參日次矣敢稟傳曰停
정조 18년
承旨前望單子入之姜彝正李益運落點
정조 18년
李勉兢啓曰新除授左副承旨李益運同副承旨姜彝正竝卽牌招何如傳曰允
정조 18년
李羽晉啓曰左副承旨李益運以前任慶州府尹方在解由未出中何以爲之敢稟傳曰勿拘
정조 18년
傳于李勉兢曰身爲一院之長有此不察當該承旨都承旨遞差
정조 18년
洪仁浩啓曰新除授同副承旨姜彝正時在忠淸道公州地斯速乘馹上來事下諭何如傳曰許遞前望單子入之待下批牌招察任
정조 18년
承旨前望單子入之洪明浩南公轍落點
정조 18년
傳于李益運曰右副承旨入侍
정조 18년
以京畿監司徐龍輔狀啓判府事金履素金憙所住處傳諭事傳于李羽晉曰安心入城事更爲傳諭事回諭
정조 18년
李勉兢以備邊司言啓曰傳曰今番慶科殿試之以二十八日爲之者非不知窘速而屢問於禮判則自今晦至來旬無非齋日云此所以殿試不但太近唱榜亦甚太遠者也今聞諸臣言考券窘速之外入門亦當紛踏云文初試分三所試取前一日申時前開門許入而懸題於子丑時辰試紙用大好紙八路咸聚爭先躍龍考券之際切勿遺珠其蒐羅之方預令廟堂講究草記事命下矣逢此曠前之大慶咸造多士分所試取卽罕有之盛擧也其所蒐羅之方往復僚相與之講確則領中樞府事臣蔡濟恭以爲三四十年來科場之弊日滋月加有若病入膏肓莫可下手其祟未始不發源於庭試初試也蓋庭試初試分設三所其額多則爲千少亦出入於內外爲擧子者初不以科擧視之公肆請囑不畏人知爲試官者亦不以科場視之輒曰此是知舊子姪之赴擧錄名何必用迫切之政乎成給私符殆若俗所稱饋酒生色於是場屋之法大壞習熟見聞以爲每科固當如此遂至有向來三層續之稱號而國法之蕩然無復餘地矣試官近密法從之班而放縱如此士子他日公卿之需而悖頑如此臣每仰屋太息不知攸屆聖上臨御之初深燭此弊思所以大釐革大更張使文任卿宰各陳長策而臣於伊時終不敢以一語仰塞明命蓋知盈庭之論或不過救其末而已或不免非徒無益而又生弊而已故無寧以不言爲省煩之要道矣其後科制雖未有更張至若庭試初試亦未聞續續有之矣今因事勢所迫不得不有分三所取三百額數之命而其蒐羅之方至令廟堂講究以聞臣若有所講究於中者何敢不言於初元歷詢之日而今乃言之乎無已則只有擇試官而已如欲擇試官必有文眼有公心而後乃可議也蓋雖有文眼無公心則珠玉棄之笆籬矣雖有公心無文眼則碔砆視作珠玉矣由是言之考試之官不亦難其人哉無好人三字臣不敢發諸口今日廷臣亦豈無可以堪其任者乎擇之斯得矣至若早呈大是不可不矯革之弊書題旣命於子丑時辰懸之則日出前無敢呈券捧券之意預爲知委於試所及士子處無或違越則雖係救末似無一分之益矣臣於此又有切慮之者前後節製與到記應製殿講時直赴會試及給分者凡幾人矣給分者雖以恩賜別坐於初試試場而直赴會試者在渠無用爲初試旣已閑遊則爲族屬親友掉袂入場惟意代述勢所必至若然者放心橫說以一人而做得三四篇卽容易事也此不痛禁科場之嚴顧安在哉申飭泮長凡係已占初試援兵入場者施以會圍闌入之律恐不可已矣云行判中樞府事臣朴宗岳以爲科擧之弊莫近日若也欲救其弊譬如築堤而堙水終無可救之道故臣於數十年前待罪薇垣時疏論面試之爲要道矣伏想聖聰亦或記有矣臣之愚見前後無異同抑其次則早呈之弊也昨於試所伏奉明命試券中早呈者一倂棄而不取大聖人矯俗勵世之意臣不勝欽仰蓋今番之科乃無前之大慶其在廣慶志喜之道若或遺珠則豈不可惜乎自今爲始嚴立科條一以爲面試一以禁早呈則庶爲要而不煩兩盡其美流來積弊可以賴革士習之渝薄亦可以丕變云矣臣意則近來科弊滋甚固非猝乍之間可以釐正者則況臣以昏耗之神識有何矯救之策而第先嚴科場以正士習之紛競而近來早呈之弊在所當矯倚馬之才固難責之於人人則刻燭之頃何以盡其才乎子丑時懸題旣有成命捧券亦限以幾時時未當限則勿令捧券庶可少補於蒐羅之方遺珠之患而此亶在有司之臣對揚之如何以此嚴飭試所仍又知委多士恐合事宜上裁何如傳曰依領府議施行而時限事領相領府之議俱好今番春到記科次以最晩之第二券特置狀元者意在使多士知此也況慶科當前監試不遠以此載之科擧節目申加嚴飭庭試初試出榜雖遲遲考券例不過三日則卄四夜三更懸題卄七日申時出榜毫無窘速之弊捧券時限之差晩尤無不可依定式限以三時捧券事分付直赴會試之類捧殿試試券於庭試初試入門後一以示待士之意一以遠納履之嫌事令泮長知悉可也
정조 18년
李勉兢以謁聖武一所試官意啓曰臣所平明開坐柳葉箭應射擧子自章字仍爲試取之意敢啓傳曰知道
정조 18년
李勉兢以謁聖武二所試官意啓曰臣所今日平明開場柳葉箭應射擧子自人字仍爲試取之意敢啓傳曰知道
정조 18년
李勉兢以庭試武一所試官意啓曰今日臣所平明開場柳葉箭自寸字試取之意敢啓傳曰知道
정조 18년
李勉兢以庭試武二所試官意啓曰臣所今日平明開傷自豈字柳葉箭仍爲試取之意敢啓傳曰知道
정조 18년
李勉兢以謁聖武一所試官意啓曰臣所柳葉箭應射擧子自章字至良字合二千八百五十人內入格十三人再昨日及昨日入格十九人合爲三十二人而日暮姑停之意敢啓傳曰知道
정조 18년
李勉兢以庭試武一所試官意啓曰臣所今日柳葉箭應射擧子自寸字至當字半字六百五十三人內入格六十人摠計五日入格都數爲五百八人矣柳葉箭今已畢試仍自天字鐵箭依近例兩防牌試取之意敢啓傳曰知道
정조 18년
李勉兢以庭試武一所試官意啓曰今日臣所鐵箭應射擧子自天字至張字八百人內入格四十一人而日暮姑停之意敢啓傳曰知道
정조 18년
李勉兢以訓鍊都監言啓曰謹依本局勸武軍官朱光復試射劃記判付臣於試場西邊別立貫革朱光復柳葉箭一巡試取則邊三中入格矣得中試記修入之意敢啓傳曰特付今番慶科殿試可也
정조 18년
甲寅二月十七日卯時上御誠正閣藥房入診左承旨同爲入侍時藥房提調鄭昌順副提調李冕膺左承旨李勉兢記事官鄭文始假注書李弘達記注官金良倜洪樂游醫官金孝儉金光國周命新李敬培白成一李周憲吳仁豐卞以次進伏訖昌順等曰聖體若何上曰一樣矣昌順等曰王大妃殿氣候何如上曰一樣矣昌順等曰惠慶宮氣候何如上曰一樣矣昌順曰醫官待令入診何如上曰置之昌順曰消毒保嬰丹所入甘草茶何以爲之乎上曰置之仍命提調副提調先退上曰右承旨入侍出榻敎良倜承命出傳與右承旨洪仁浩偕入進伏上曰戶曹判書入侍出榻敎賤臣承命出傳與戶曹判書沈頤之偕入進伏上敎頤之曰補階板以四十間爲定乎頤之曰雖以最少前例爲之亦不下五十間矣上曰一日之內必爲畢役可也命仁浩書傳敎曰大臣待命而有處分則處分無異於批下胥命便屬出場此相府故事則然雖以今番兩大臣事言之處分於胥命啓辭意謂大臣之皆還私次今聞尙在縣獄地方云過矣入城事令地方官傳諭又命書傳敎曰承旨房仍上敎樂游曰汝匪久發程預先治行可也上曰今番庭試唱榜連値齋日不得已以初十日爲定然而鄕居儒武之許久留連其弊可悶以二十九日進定而用卽日唱榜例爲之似無妨矣仍命樂游曰汝以此意往問於蔡領府事朴判府事又命賤臣曰汝則問議于領相以來可也仍命退諸臣以次退出
정조 18년
甲寅二月十七日未時上御便殿右副承旨坐直承旨入侍時右副承旨南公轍同副承旨李羽晉記事官鄭文始記注官金良倜洪樂游以次進伏訖上曰孔胤恒孔賢德待令乎羽晉曰未及待令矣上曰然則明日待令事分付可也仍命退諸臣以次退出
정조 18년
行都承旨洪明浩病左承旨李勉兢坐直右承旨洪仁浩坐左副承旨李益運坐直右副承旨南公轍內閣直同副承旨李羽晉坐注書徐有聞病鄭文始仕直假注書李弘達仕事變假注書未差
정조 18년
李益運以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
李益運啓曰禁衛營將官來言今日本營軍兵日次私習云矣敢啓傳曰知道
정조 18년
李益運啓曰御營廳將官來言今日本廳軍兵日次私習云矣敢啓傳曰知道
정조 18년
傳于李益運曰左承旨左副承旨入侍
정조 18년
傳于李羽晉曰右副承旨入侍
정조 18년
傳于李勉兢曰明日當由逌瞻門展拜該房知悉
정조 18년
李益運啓曰忠淸道推恩老人啓本纔已啓下矣政官待明朝牌招開政下批之地何如傳曰允
정조 18년
李益運啓曰卽見傳諭史官鄭馦狀啓則大臣復路與否初不擧論揆以事體殊甚矇然原狀啓雖不得不捧入當該史官所當重勘而本院請推之外無他可施之罰何以爲之敢稟傳曰先汰後拿
정조 18년
以江華留守尹師國狀啓內司別提朴重濂嚴囚府獄事傳于南公轍曰定將校捉送內需司事回諭
정조 18년
李羽晉以禮曹言啓曰今二月二十六日謁聖節目當爲磨鍊而取考謄錄則戊戌乙巳己酉三年則齋宿於春塘臺翌曉由集春門詣文廟行酌獻禮後還御春塘臺試士壬寅年則齋宿於明倫堂酌獻禮後仍於泮宮試士而庚戌年齋宿於明倫堂酌獻禮後還御春塘臺試士矣今番則何以磨鍊乎敢稟傳曰齋宿於春塘臺諸生先爲入場三更詣泮宮祭時至入詣聖殿行禮還至春塘臺大次試取仍行唱榜出還宮門路當由集春門儒生入門集春門月覲門通化門弘化門爲之事分付可也
정조 18년
李勉兢以兵曹言啓曰今二月二十五日春塘臺齋宿由集春門詣文廟謁聖酌獻禮後還御春塘臺大次文武科試取時軍兵當爲磨鍊而取考謄錄則戊戌年挾輦軍二百名禁軍竝與入直四番侍衛訓局步軍四哨馬軍三哨自集春門外文廟至環衛春塘臺文科設場處布帳外排立軍以內外各營入直軍出用而其代以出番軍量宜代把各門把守亦以出番軍擧行乙巳年春塘臺齋宿時入直禁軍侍衛挾輦軍以金虎門弘化門軍各三十名磨鍊鎗劍軍置之詣文廟時出番禁軍二番挾輦軍二百名待集春門開入來替代侍衛駕後禁軍駕前別抄及鎗劍軍六十名亦待集春門開入來詣文廟時及殿座時侍衛訓局步軍四哨馬兵三哨自集春門外文廟至環衛春塘臺文科設場處布帳外環衛軍兵前一日則銅龍門入直禁衛軍六十名弘化門入直訓局軍二十名排立而禁御兩營出番鄕軍各三哨待集春門開入來替代排立還宮後文廟環衛訓局步軍四哨亦爲入來令倂環衛訓局出番軍一百名將校率領分把各門與守門將眼同儒生外雜人各別禁防己酉年則竝依乙巳年例擧行而禁軍則全數磨鍊矣今番則何以爲之乎敢稟傳曰皆依己酉年例爲之可也
정조 18년
李勉兢以兵曹言啓曰今二月二十五日春塘臺齋宿由集春門詣文廟謁聖酌獻禮時及還御春塘臺文科試取時設布帳當爲磨鍊而取考謄錄則戊戌年自集春門外文廟至設布帳訓局次知擧行春塘臺文科設場處設布帳訓禁兩營合力擧行而乙巳己酉兩年則文廟設布帳置之春塘臺文科設場處設布帳皆以訓禁兩營合力擧行矣今番則何以磨鍊乎敢稟傳曰依己酉年例爲之可也
정조 18년
李勉兢以備邊司言啓曰卽見成均館所報則以爲今番謁聖時添補物力依例區劃爲辭矣劃給多寡前例不一而謁聖庭試一時竝行則各樣責應比前宜倍經費所關亦不可不念參量前例以戶兵曹錢各二百兩惠廳米三十石劃給之意分付何如傳曰允
정조 18년
李勉兢以謁聖武一所試官意啓曰臣所平明開場柳葉箭應射擧子自知字仍爲試取之意敢啓傳曰知道
정조 18년
李勉兢以謁聖武二所試官意啓曰臣所今日平明開場柳葉箭應射擧子自體字仍爲試取之意敢啓傳曰知道
정조 18년
李勉兢以庭試武一所試官意啓曰臣所今日平明開場鐵箭自寒字試取之意敢啓傳曰知道
정조 18년
李勉兢以庭試武二所試官意啓曰臣所今日平明開場自作字柳葉箭仍爲試取之意敢啓傳曰知道
정조 18년
李勉兢以謁聖武一所試官意啓曰臣所柳葉箭應射擧子自知字至名字半字合二千一百四十七人內入格八人通計四日入格都合爲四十人矣柳葉箭纔已畢試鐵箭今方試取而擧子數多殿試期迫一防牌外加設一防牌試取之意敢啓傳曰知道
정조 18년
李勉兢以庭試武二所試官意啓曰臣所今日柳葉箭擧子二千二百五十人內入格二百五十人合六日計之都數爲九百一人矣柳葉箭今已畢試鐵箭自天字依近例兩防牌試取之意敢啓傳曰知道
정조 18년
李勉兢以謁聖武一所試官意啓曰臣所鐵箭應射擧子自天字至調字合一千五百五十人內入格四十一人而日暮姑停之意敢啓傳曰知道
정조 18년
李勉兢以謁聖武二所試官意啓曰臣所今日柳葉箭應射擧子自人字至壹字二千二百五十人內入格二十人再昨日入格十六人昨日入格十三人合爲四十九人未及試取四千五百三十一人而日暮姑停之意敢啓傳曰知道
정조 18년
李勉兢以庭試武一所試官意啓曰今日臣所鐵箭應射擧子自寒字至章字四千八百人內入格九十二人而日暮姑停之意敢啓傳曰知道此後試所柳騎五中片三中鐵箭之百五十步以上木箭之三矢俱越退步者草記中以幾人入格措辭事定式明日依此定式爲之可也
정조 18년
李勉兢以庭試武二所試官意啓曰臣所今日天字爲始鐵箭應試擧子三十五人內入格二人而日暮姑停之意敢啓傳曰知道
정조 18년
李勉兢以庭試武二所試官意啓曰臣所今日自豈字柳葉箭應試二千五百人內已入格爲二百六十八人未及試取二千二百五十人而日暮姑停之意敢啓傳曰知道
정조 18년
兵曹庭試武科殿試直赴人規矩貫革五矢百三十步一巡一中柳葉箭五矢百二十步一巡一中鳥銃三柄一巡一中講書除吳子用兵學指南與武經六書中從自願四技取一技
정조 18년
甲寅二月十八日辰時上御重熙堂左承旨左副承旨入侍時左承旨李勉兢左副承旨李益運記事官鄭文始記注官金良倜洪樂游以次進伏訖上曰都承旨淸齋後使之出肅可也命勉兢等書公事判付上曰禮房承旨馳詣受香所奉番摘奸以來出榻敎仍命退諸臣以次退出
정조 18년
甲寅二月十八日辰時上御重熙堂右副承旨入侍時右副承旨南公轍記事官鄭文始記注官金良倜洪樂游檢校直閣徐榮輔以次進伏訖上敎榮輔曰經書皆已考準粧䌙乎榮輔曰幾至訖役矣上曰速爲之可也命公轍書公事判府仍命退諸臣以次退出
정조 18년
甲寅二月十八日申時上御便殿左副承旨右副承旨入侍時左副承旨李益運右副承旨南公轍記事官鄭文始記注官金良倜洪樂游及第孔胤恒孔賢德朱光復以次進伏訖上命樂游呼新來塗墨特賜胤恒賢德官服次及幅頭也字帶光復只賜一匹白紬上曰聖人之後裔一榜之內得參龍虎榜非但我國初有之擧史冊亦未之聞焉豈不奇幸也哉益運等曰聖敎誠然矣上敎胤恒等曰非爲爾等以慕聖之意各賜梨苑法樂以侈之又賜唱榜諸具敎光復曰汝父效勞於國事與聖裔有異故只賜一次長服矣仍命退諸臣以次退出
정조 18년
行都承旨洪明浩病左承旨李勉兢坐右承旨洪仁浩坐直左副承旨李益運坐右副承旨南公轍坐同副承旨李羽晉坐直注書徐有聞病鄭文始仕直假注書李弘達仕事變假注書未差
정조 18년
上詣景慕宮入齋室後內閣政院玉堂藥房口傳問安答曰知道
정조 18년
備忘記江華留守李洪載下直長弓一張長箭一部片箭一部賜給
정조 18년
傳于李羽晉曰江華留守入侍
정조 18년
傳于南公轍曰奉常提調入侍
정조 18년
南公轍啓曰吏曹參議金履翼疏批已下一體牌招何如傳曰允
정조 18년
有政吏批判書金思穆參判黃昇源參議金履翼同副承旨李羽晉進以李冕膺爲刑曹參判李彙爲校檢洪養默爲楊口縣監奉常主簿李漢喬仍任事承傳故主簿林象九贈吏參例兼故副正林世讓贈吏議以上廣州府尹林道浩兩代追贈同成均鄭昌順仍任事承傳
정조 18년
兵批判書徐有防進參判林濟遠入直參議兪漢寧參知尹致性病左承旨李勉兢進以鄭景淳尹謐爲知事李鼎揆爲同知鄭持淳金聖彬爲五衛將金鳴潝爲忠壯將柳相燁爲大丘營將成塤金禹平金九基李宅夏金鎭光金逵泰李天福朴敬訥爲同知尹喆東韓衡佐金致郁趙明需爲僉知副司直任希曾林蓍喆李鼎揆李家煥兪彦脩洪義榮徐配修朴宗來姜彝正李祉永僉知李晉秀以上竝單付
정조 18년
李羽晉啓曰江原道老人啓本纔已啓下矣政官待明朝牌招開政以爲下批之地何如傳曰允
정조 18년
洪仁浩啓曰正言李東冕謂有情勢兩司合啓不爲傳啓事未前有萬萬未安從重推考何如傳曰允
정조 18년
李益運以吏批言啓曰成均館典籍尹行直呈狀內矣身素患痰癖之症當此換節之時一倍添劇萬無起動供職之望云身病旣如此則不可强令察任今姑改差何如傳曰文科唱榜當前則前期三朔留窠典籍自是金石之典日前政之以甄復差代不但大是壞例莫重慶科及聖科兩狀元將付無例之司果乎欲爲提敎申飭近於叢脞以待廟堂之一言廟堂迄無一言而乃有此該曹勒遞無故人之草記此雖微事破壞格例放恣莫甚兩狀元無路區處亦豈不大關國體乎此草記勿施越例甄復之典籍望筒亦爲勿施其時獨政亞銓加施不敍之典效彼廟堂默默袖手之該房承旨亦爲從重推考可也
정조 18년
李益運以賑恤廳言啓曰北部觀光坊契任掌裵仁福今月十八日本洞路傍得三歲遺棄男兒同里居良女李召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 18년
李勉兢以兵曹言啓曰今二月二十日文臣朔試射日次而訓鍊院慕華館庭試武科初試設場不得爲之之意敢啓傳曰知道
정조 18년
李勉兢以御營廳言啓曰今二月十九日景慕宮展拜時依兵曹節目集春營入直軍五十名新營入直千摠尹範敍領赴于禁衛營都領陣該營入直哨官宋哲文率該哨標下軍七名仍直東營入直軍三十名除出入直把摠徐有建率領宮大門外把守而竝待標信擧行解嚴後各還本處入直之意敢啓傳曰知道
정조 18년
李勉兢以謁聖武一所試官意啓曰臣所今日平明開場自陽字鐵箭仍爲試取之意敢啓傳曰知道
정조 18년
李勉兢以謁聖武二所試官意啓曰臣所今日平明開場柳葉箭應射擧子自能字仍爲試取之意敢啓傳曰知道
정조 18년
洪仁浩以謁聖武二所試官意啓曰臣所今日柳葉箭應射擧子自能字至端字半字二千三十一人內入格三十六人摠計五日入格都數爲一百二十一人矣柳葉箭今已畢試仍自天字鐵箭依近例兩防牌試取之意敢啓傳曰知道
정조 18년
李勉兢以庭試武一所試官意啓曰臣所今日平明開場鐵箭自愛字試取之意敢啓傳曰知道
정조 18년
李勉兢以庭試武二所試官意啓曰臣所今日平明開場自地字鐵箭仍爲試取之意敢啓傳曰知道